b"\n_START_ARTICLE_\nFestival d'\xc3\x92pera de Butxaca\n_START_SECTION_\nHist\xc3\xb2ria\n_START_PARAGRAPH_\nCreat el 1993 per Toni Rumbau, va ser organitzat fins al 2002 per La Fanfarra-Teatre Malic. A partir del 2004, el Festival est\xc3\xa0 organitzat pel Centre d'Iniciatives del Teatre de les Arts (CITART) amb Toni Rumbau com a director art\xc3\xadstic i Dietrich Grosse com a gerent. El 2007 arrib\xc3\xa0 a la seva dotzena edici\xc3\xb3. El 2008, el Festival public\xc3\xa0 un comunicat en el que suspenia l'edici\xc3\xb3 de 2008 arran de la falta de suport de les administracions, que feien inviable el projecte. Avui, no se sap si l'edici\xc3\xb3 de 2009 tindr\xc3\xa0 lloc o no._NEWLINE_Durant la seva traject\xc3\xb2ria, el festival ha servit com a plataforma d'artistes joves, int\xc3\xa8rprets i creadors, i un dels pocs f\xc3\xb2rums dedicats a la creaci\xc3\xb3 i impuls de noves \xc3\xb2peres. Alguns dels autors han vist les seves obres estrenades en altres escenaris._NEWLINE_L'escenari habitual de les representacions va ser, fins al 1996, el Teatre Malic, per\xc3\xb2 des de 1995 van fer-se en altres teatres i ciutats com Lleida o Ripollet. El 1996 van fer-se'n espectacles a Madrid, al Teatro de la Abad\xc3\xada, i a Santiago de Compostela. El 1998 tamb\xc3\xa9 va fer representacions a Alessandria (It\xc3\xa0lia). A partir de 1997, les representacions van fer-se a diverses sales de Barcelona: el Malic, Teatre Artenbrut, Sala Beckett, Versus Teatre, Nou Tantarantana, Mercat de les Flors, Luz de Gas, Institut del Teatre, CCCB, Teatre Lliure, etc._NEWLINE_Tot i ser anual, de la sisena edici\xc3\xb3 de 1998 va passar a la setena dos anys despr\xc3\xa9s, el 2000; la vuitena, el 2002; la novena, el 2004, recuperant l'anualitat: la desena el 2005, l'onzena el 2006 i la dotzena el 2007."